**GUVERNUL REPUBLICII MOLDOVA**

HOTARÂRE nr.\_\_\_\_\_\_

din \_\_\_\_\_\_\_\_\_\_\_\_\_\_\_2018

**cu privire la transmiterea unor bunuri imobile**

În temeiul art. 6 alin.(1) lit.a1) și art.14 alin.(1) lit.c) din Legea nr.121-XVI din 4 mai 2007 privind administrarea și deetatizarea proprietății publice (Monitorul Oficial al Republicii Moldova, 2007, nr.90-93, art.401), cu modificările și completările ulterioare, Guvernul

**HOTĂRĂȘTE:**

1. Se transmite, cu titlu gratuit, din administrarea Procuraturii Generale a Republicii Moldova, în administrarea Ministerului Afacerilor Interne, gestionar Inspectoratul General al Poliției, următoarele bunuri imobile:
2. bunul imobil cu numărul cadastral 0300304.112, amplasat în mun. Bălți, str. Libertății, 10;
3. bunul imobil cu numărul cadastral 0300304.345, amplasat în mun. Bălți, str. Moscova, 15;
4. bunul imobil cu numărul cadastral 4801111.355, amplasat în or. Glodeni, str. Suveranității, 24;
5. încăperea cu nr.5 din bunul imobil cu numărul cadastral 1701113.098, amplasat în orașul Cahul, str. Ștefan cel Mare și Sfînt, 40;
6. bunul imobil cu numărul cadastral 8501214.073, amplasat în orașul Ștefan Vodă, str. Păcii, 3.
7. Ministerul Afacerilor Interne (Inspectoratul General al Poliției) în comun cu Procuratura Generală a Republicii Moldova, va institui Comisia de transmitere a bunurilor imobile nominalizate la pct.1, în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr.901 din 31 decembrie 2015.
8. Din anexa nr.225 la Hotărârea Guvernului nr.351 din 23 martie 2005 ”Cu privire la aprobarea listelor bunurilor imobile proprietate publică a statului și la transmiterea unor bunuri imobile” (Monitorul Oficial al Republicii Moldova, 2005 nr.129-131, art.1072), cu modificările și completările ulterioare, se exclud pozițiile 2, 11 și 18.
9. Modificarea datelor din cadastrul bunurilor imobile va fi asigurată de către titularul de drept în conformitate cu prevederile prezentei hotărâri și în modul stabilit de lege.

**Prim-ministru Pavel FILIP**

Contrasemnează:

**Ministrul afacerilor interne Alexandru JIZDAN**

**NOTĂ INFORMATIVĂ**

la proiectul hotărârii Guvernului ,,Cu privire la transmiterea unor bunuri imobile”

|  |
| --- |
| **1. Numele iniţiatorului şi a autorului, precum şi a participanţilor la elaborarea proiectului** |
| Proiectul hotărârii Guvernului cu privire la transmiterea unui bun imobil este elaborat de către Ministerul Afacerilor Interne în baza art.6 alin.(1) lit.a1) și art.14 alin.(1) lit.c) din Legea nr.121-XVI din 4 mai 2007 privind administrarea și deetatizarea proprietății publice (Monitorul Oficial al Republicii Moldova, 2007, nr.90-93, art.401), cu modificările și completările ulterioare, care identifică temeiurile transmiterii gratuite a bunurilor proprietate publică a statului. |
| **2. Argumentarea necesităţii de reglementare** |
| Proiectul prenotat presupune transmiterea cu titlu gratuit din administrarea Procuraturii Generale a Republicii Moldova în administrarea Ministerului Afacerilor Interne, gestionar Inspectoratul General al Poliției, a unor bunuri imobile, în scopul îmbunătățirii condițiilor de muncă și sporirea nivelului de realizare a obligațiilor funcționale a Inspectoratului General al Poliției prin edificarea unui sector de poliție modern.La etapa actuală în contextul implementării Strategiei de dezvoltare a Poliției pentru anii 2016 – 2020 și a Planului de acțiuni privind implementarea acesteia, aprobată prin Hotărârea Guvernului nr.587 din 12.05.2016, precum și realizarea Suportului Bugetar pentru Reforma Poliției, conform Acordului de finanțare nr.CRIS:ENI/2015/038-144, încheiat între Republica Moldova și Uniunea Europeană, Inspectoratul General al Poliției este în proces de regionalizare a structurilor de Poliție, obiectivul principal fiind în realizarea unui serviciu de poliție profesionist, eficient, care exercită atribuțiile sale în interesul cetățeanului și al comunității, asigurând respectarea legii, a drepturilor și libertăților fundamentale ale omului, precum și protecția juridică și socială a angajaților poliției.Unul din obiectivele prioritare asumate, ce necesită a fi realizat în perioada de referință, este implementarea Conceptului de activitate polițienească comunitară.În conformitate cu prevederile Matricei de politici și Planului de acțiuni pentru anii 2018-2020 privind activitatea polițienească comunitară aprobat prin Hotărârea Guvernului nr.100 din 30 ianuarie 2018, până la finele anului 2020 la nivel național urmează a fi renovate 90 de sectoare de poliție.Realizarea acestui criteriu de performanță care, de altfel, constituie condiționalitatea pentru debursarea ultimei tranșe variabile, comportă anumite riscuri dat fiind faptul că infrastructura și logistica sectoarelor de Poliție este învechită iar un număr mare de sectoare nu dețin sedii. În această ordine de idei, menționăm că în scopul regionalizării structurilor Poliției și în vederea creării unui serviciu polițienesc modern în conformitate cu cele mai bune standarde și practici ale Uniunii Europene și internaționale, în măsură să răspundă proactiv și în mod egal la nevoile cetățenilor și ale societății în ansamblu este necesar ca sectoarele de Poliție să dețină sedii.În contextul celor expuse și în baza acordului Procuraturii Generale a Republicii Moldova (expus prin scrisoarea nr.9-2d/18-9933 din 18 iunie 2018), precum și luând în considerare interesele statului în consolidarea capacităților Poliției de asigurare și menținere a ordinii publice la nivel teritorial, considerăm oportună promovarea proiectului prenotat. |
| **3. Scopul şi obiectivele urmărite prin adoptarea actului normativ** |
| Aprobarea proiectului propus are ca scop îmbunătățirea condițiilor de muncă și sporirea nivelului de realizare a obligațiilor funcționale a Inspectoratului General al Poliției prin edificarea unui sector de poliție modern. |
| **4. Prezentarea succintă a concluziilor identificate în raportul de fundamentare a necesităţii de reglementare** |
|  Impactul social *-* proiectul hotărârii de Guvern va genera optimizarea condițiilor de activitate a efectivului Inspectoratului General al Poliției, condițiile sanitare, implicit nivelul de realizare a obligațiilor funcționale. |
| **5. Fundamentarea economico-financiară** |
|  Implementarea prevederilor prezentului proiect nu necesită alocarea de mijloace suplimentare de la bugetul de stat. |
| **6. Respectarea transparenței în procesul decizional** |
|  În scopul respectării prevederilor Legii nr. 239 din 13.11.2008 privind transparenţa în procesul decizional, proiectul hotărârii Guvernului ,,Cu privire la transmiterea unui bun imobil” și respectiva notă informativă au fost plasate pe pagina web oficială a Ministerului Afacerilor Interne [www.mai.gov.md](http://www.mai.gov.md), la compartimentul Transparența, directoriul Consultări publice. |

**Secretar de stat Dorin PURICE**